મંત્રીએ નર્મદા પાણીની ચોરી અટકાવવા અને જરૂર પડ્યે કાયમી રીતે પાણી ચોરી સાથે સંકળાયેલાં તત્વો સામે કાયદાકીય પગલાં ભરવા નિર્દેશ આપ્યો હતો. રાજ્યમંત્રી વાસણભાઇ આહિરે બન્નીમાં પાણીની સમસ્યા સંદર્ભે ધ્યાન દેવા જણાવ્યું હતું. ધારાસભ્ય ડો. નીમાબેન આચાર્યે ધુનારાજાની કેપેસીટી વધારવા, તેની ઊંચાઇ અને કેચમેન્ટ વિસ્તાર વધારવા તેમજ રૂદ્રમાતા ડેમનો પણ પીવાના પાણીના પર્યાય તરીકે વિકલ્પ ઊભો કરવા જણાવ્યું હતું. જિલ્લા કલેક્ટર રેમ્યા મોહને દર સોમવારે પાણી સમિતિની બેઠક બોલાવી ચાંપતી નજર રાખવા સાથે ખોદકામથી પાણીની પાઇપલાઇનને નુકસાન અટકાવવા દરેક વિભાગને તાકીદ કરાઇ હોવાનું જણાવ્યું હતું. વધુમાં હાલે ઉપલબ્ધ 30 ટેન્કરમાંથી રાપર-ભચાઉમાં 7 અને લખપત-અબડાસામાં 6 મળી 13 ટેન્કર દ્વારા પીવાનું પાણી વિતરણ કરાતું હોવાનું અને વધુ 11 ટેન્કરની જરૂર પડશે તે માટે ખાનગી એજન્સી દ્વારા મેળવવાનું આયોજન હોવાનું જણાવાયું હતું.